《李文山书堂》
宋代·郭印

蓄书不能读，人以书簏方。
譬如守钱奴，万镪空靳藏。
读书不能行，虎皮质犬羊。
诗礼假发冢，高言诬黄唐。
我观古圣贤，道学甘膏粱。
文字初未广，游心自得场。
后人富典籍，洛诵日洋洋。
唇腐无所归，白首徒悲伤。
普慈群圃胜，中间敞华堂。
本非挟册地，实筵罗豆觞。
揭名意安在，诗板借辉光。
斲轮如可作，试与一平章。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。